Előterjesztés Zalakaros Város Önkormányzata Képviselő-testületének 2023. szeptember 21-én tartandó ülésére

Napirend címe: Lakossági kérelem sebességcsökkentő küszöb („fekvőrendőr”) kihelyezése iránt a Pipacs utcában
Az előterjesztést készítette: Bognár Ottó Péter településüzemeltetési, hatósági és közbiztonsági referens 

Tisztelt Képviselő-testület!
Lakossági kérelem érkezett be a Hivatalhoz, melyben a száguldó autósokra, motorosokra panaszkodtak. A sebességkorlátozó tábla sajnos sok esetben nem éri el azt a hatást, amit elvárnánk, mivel a szabályok betartásának ellenőrzése nehézkes, vagy nem lehetséges.
A sebesség korlátozása sebességcsökkentő küszöb vagy menetdinamikai küszöb (pályaszintemelés) létesítésével is elérhető. A „fekvőrendőrnek” nem az a célja és szerepe, hogy túlzottan lelassítsa a forgalmat, hanem az, hogy az adott övezetben érvényes sebességhatáron felüli száguldást akadályozza meg, ezért csak olyan útszakaszon helyezhető el, ahol a sebesség korlátozva van. A kialakítása azonban csak olyan lehet, hogy a közlekedők biztonságát ne veszélyeztesse.

A sebességcsökkentő küszöb kiépítésére több lehetőség kínálkozik:


1. Előregyártott műanyag elemekből (fekete - sárga váltakozva), dübelezéssel rögzítve.


2. Helyszínen építve:



a. Térkő burkolat felhasználásával;



b. Aszfalt burkolat építésével;



c. Nagykockakőből rakva;



d. Előzőek kombinációjával.

Korábban több problémás helyre kerültek kihelyezésre előregyártott műanyag elemekből sebességcsökkentő küszöbök, azonban egy idő után ezek egyes elemeit felfeszegették, felszedték, utat engedve ezzel a „száguldásnak”. A rögzítés tönkretétele miatt ugyanarra a helyre már nem lehetett az elemeket visszahelyezni.

1. ábra: sebességcsökkentő küszöb
A pályaszintemelés a gyalogosok és az autósok szempontjából kedvezőbb (főbb jellemzőit a 2. ábra ismerteti), mint a sebességcsökkentő küszöb (1. ábra). Ennek hátrányai:

· a keletkező zaj és rezgés kellemetlen a környezetre.

· a legerőteljesebb hatást annál a sebességnél fejti, amelyet alkalmazásával el szeretnének érni,

· a nagyobb áthaladási sebességgel áthaladó autós kevésbé érzi a hatást, ám a járműben jelentős károk keletkezhetnek.

2. ábra: Menetdinamikai küszöbök (pályaszintemelés) kialakítása
Sebességcsökkentő eszközök elhelyezése esetén szükséges kihelyezni „Egyenetlen úttest” jelzőtáblákat is legalább 50 m-rel a “fekvőrendőr” előtt.

Sebességcsökkentő küszöb kihelyezését legutoljára a Pipacs utca 33. szám alatti ingatlan előtti szakaszra kérte az ingatlan tulajdonosa. Indokként elmondta, hogy az ingatlanról járda hiányában közvetlenül az úttestre tud kilépni, illetve a hozzá érkező unokák is. Elszaporodtak a száguldó autók, ezért kéri az útszakaszra „fekvőrendőr” kihelyezését, mivel félti a gyerekek egészségét. Többször szólt az autósoknak, de nem foglalkoznak vele. Ellenőrzés hiányában a tábla kihelyezés nem megoldás.
A jelzett útszakaszon nincs sebességkorlátozás, ezért először a sebességet kell korlátozni, utána (vagy azzal egyidőben) lehet sebességcsökkentő küszöböt elhelyezni. A terület domborzati viszonyai miatt (lejtős terep) sebességcsökkentő eszközök kihelyezését nem javaslom, tekintettel arra, hogy az tovább súlyosbítaná a lejtésből adódó balesetveszélyt, és az útszakasz forgalma sem indokolja annak kihelyezését. Az útszakaszra 30 km/h sebességkorlátozás bevezetését javaslom.
Határozati javaslat:
A Képviselő-testület
1. A sebességcsökkentő küszöb kihelyezését nem támogatja.
2. Elrendeli, hogy a Pipacs utca Kilátó utcai útcsatlakozásától nyugatra lévő útszakaszra 30 km/h sebességkorlátozó tábla kerüljön kihelyezésre.

3. A táblák kihelyezésének költségét a 2023. évi költségvetés dologi kiadásainak terhére biztosítja.

Határidő:   2023. október 10.
Felelős:     Novák Ferenc polgármester

Zalakaros 2023. szeptember 7.









  Novák Ferenc 










   polgármester

